Dragi učitelji!

Želimo si slišati vašo pohvalo. Če kaj ni prav, nam lahko poveste tudi drugače. Moti nas, da vedno hvalite ene in iste učence, po drugi strani pa grajate učence, ki so v razredu običajne črne ovce, še posebej, če niso naredile očitanega.

Ni nam všeč, če nas ocenjujete na podlagi naših starejših bratov ali sester – smo osebe z lastnim značajem, ocenjujte nas po naših dejanjih.

Vemo, da je naša odgovornost delati domače naloge in se učiti. A šola ni vse. Imamo tudi aktivnosti zunaj nje, želimo imeti tudi prosti čas. Zato vas prosimo, da pred novim listom domače naloge, pred novo predstavitvijo, ki naj bi jo naredili med počitnicami, premislite, kaj želite od nas v tem času. Da se spočijemo ali da naredimo cel kup nalog?

Kot pravi Albert Einstain: »Vsak je genij. A če prosiš ribo, naj spleza na drevo, bo celo življenje mislila, da je neumna.« Razumite, da nismo vsi vešči vsega.

Všeč nam je, ko nas naučite kaj zanimivega, ko odgovarjate na naša nešteta vprašanja. Vemo, da smo včasih naporni, zato hvala, ker zdržite z nami.

Vaša učenec in učenka

Dragi sošolec, draga sošolka!

Bodi prijazen z mano. Ne ocenjuj me po mojem izgledu ali oblačilih, če tega ne morem spremeniti. Ne zaničuj me na podlagi družine. Ne morem vplivati na to, od kod izhajam. Ocenjuj me po mojih dejanjih. Spoštuj me takšnega, kakršen sem. Isto bom skušal narediti jaz.

Ne govori za mojim hrbtom o meni stvari, ki ne držijo. Ne izdajaj mojih skrivnosti, ki sem ti jih zaupal v težavah. Slabo se počutim, kadar me ignoriraš, pa ne vem, zakaj.

Bodi potrpežljiv z mano in me spodbujaj pri mojih ciljih. Rad imam, ko se postaviš na mojo stran, ko se skupaj smejeva, zabavava. Ko me sprejemaš takšnega, kakršen sem, pa četudi ne naredim vedno vsega prav. Ko mi posodiš domačo nalogo ali mi pomagaš pri učenju.

Tvoj sošolec, sošolka, prijatelj, prijateljica.

Dragi starši!

Čeprav v teh dneh najbrž ne pokažemo, da ste nam pomembni, nam vaše mnenje veliko pomeni.

Težko nam je, kadar nas ne razumete. Spomnite se, kako je bilo vam v naših letih. Ste vedno vse naredile prav? Takoj, ko so vam starši nekaj naročili? Ne želimo, da nas primerjate z drugimi, boljšimi učenci. Tudi mi imamo svoje vrline. Le opaziti jih morate. Ni nam vseeno, da ne moremo izpolniti vseh vaših pričakovanj. To pa ne pomeni, da se ne trudimo.

Radi imamo, kadar nas poslušate, prisluhnete našemu mnenju, nas podpirate pri naših dejavnostih, četudi vam niso vedno všeč. Radi imamo vašo pozornost, ko nam pomagate pri šolskih nalogah, greste z nami na sprehod ali si skupaj ogledamo novo serijo na televiziji in vmes govorimo o vsem in o ničemer.

Potrebujemo vas, da nas varujete, zaščitite, da ste ob nas in nam nudite tisto, kar potrebujemo in ne vedno tistega, kar hočemo.

Hvala vam!

Vaši otroci.